Firma odporúča prechod z xpéčok na novšie verzie operačného systému Windows.
Microsoft včera uvoľnil nádielku bezpečnostných záplat, ktorými opravoval viacero chýb vo svojich produktoch.
Hoci začiatkom mesiaca uvoľnil mimoriadnu záplatu, ktorou opravoval chybu aj v operačnom systéme Windows XP, podobný krok bol podľa všetkého posledný.
Firma totiž na svojom oficiálnom blogu znovu zdôraznila, že pre Windows XP už záplaty vydávané nebudú. Podpora uvedeného systému skončila 8. apríla tohto roka. Vydanie bezpečnostnej aktualizácie, riešiacej kritický problém v Internet Exploreri, bolo "výnimkou".
Jedinú možnosť pokračovania poskytovania podpory pre Windows XP majú firemní zákazníci s takzvanou "custom support". Podpora je samozrejme platená a firma musí v rámci zmluvy predložiť plán migrácie na vyššie verzie Windows. Presné podmienky poskytovania tejto "nadštandardnej" podpory bývajú utajované. Spravidla sa však podpora pohybuje okolo 200 – 250 dolárov ročne za jeden prihlásený počítač.
Hoci Windows XP je stále hojne rozšíreným operačným systémom, Microsoft svoje rozhodnutie o ukončení podpory dôrazne obhajuje. Pripomína, že ide o systém starý vyše jednu dekádu. Hrozby, ktorým musia firmy či používatelia v dnešných časoch čeliť, sú výrazne odlišné než pred desiatimi rokmi. S Windows XP nie sú schopní poskytnúť takú mieru ochrany používateľov, ako s modernými systémami (napríklad Windows 7 či 8/8.1).